Diari Oficial de la Generalitat Valenciana


Sumari del DOGV 2991, del 14-05-1997 (1997/7325)

ORDRE de 21 d'abril de 1997, de la Conselleria d'Economia, Hisenda i Administració Pública, per la qual es regulen els suports a la inversió productiva per a l'exercici 1997. (IVF 97)
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   2991

Data del DOGV
:   14-05-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/7325


Data del document
:   21-04-1997

Organisme emissor
:   Conselleria d'Economia, Hisenda i Administració Pública

Tipus de document
:   Ordre

ORDRE de 21 d'abril de 1997, de la Conselleria d'Economia, Hisenda i Administració Pública, per la qual es regulen els suports a la inversió productiva per a l'exercici 1997. (IVF 97)
  
L'exigència de millora de la productivitat de les empreses valencianes dins el marc en què es desenrotllen, amb l'objectiu de mantenir i incrementar la competitivitat en uns mercats cada vegada més internacionalitzats, obliga a la realització d'esforços en les distintes àrees tecnològiques lligades a la producció i a l'obertura i consolidació de nous mercats com a base dinamitzadora de la seua activitat.
  
La dimensió que caracteritza el teixit empresarial en l'àmbit de la nostra comunitat i l'entorn financer en què es desenrotllen, aconsella el disseny i la instrumentació d'actuacions encaminades a incentivar les decisions d'inversió en l'aparell productiu, per tal de consolidar l'actual cicle econòmic amb clares perspectives de recuperació econòmica.
  
La Generalitat Valenciana considera que el desenvolupament econòmic de la comunitat autònoma requereix l'ampliació, la millora i la modernització de les estructures productives de les empreses existents, i el desenvolupament d'altres noves en els diferents sectors de l'economia.
  
L'Institut Valencià de Finances té com a missió contribuir al desenvolupament equilibrat i estable de l'economia valenciana, facilitant préstecs per a finançar projectes d'inversió en capital que promoguen el desenvolupament econòmic, la modernització i reconversió d'empreses o la creació de noves, activitats necessàries per a l'evolució positiva de la nostra comunitat, actuant sempre de forma complementària a l'oferta del sistema financer.
  
  
Des de la seua creació, s'ha vist provada l'eficàcia de les operacions de préstec formalitzades per l'Institut, per a la creació de llocs de treball estables, conseqüència de les inversions productives escomeses per les empreses beneficiàries.
  
La Llei de Pressupostos de la Generalitat Valenciana per a 1997, recull un Pla de Suport Empresarial, una de les línies del qual, denominada d'incentius a la inversió productiva, tracta de minorar el cost de les operacions creditícies d'empreses destinades a la inversió en actius fixos.
  
Així mateix, i per tal d'aconseguir una major operativitat i agilitat en la prestació d'aquests suports financers, per Acord de 5 de març de 1996, del Govern Valencià, s'encomanà a l'Institut Valencià de Finances, principal instrument de crèdit de la política de crèdit públic de la Generalitat Valenciana, la gestió d'aquestes ajudes, d'acord amb les finalitats establertes en la Llei de Pressupostos.
  
  
Vist això i en compliment del que disposa l'article 47 del text refós de la Llei d'Hisenda Pública de la Generalitat Valenciana.
  
  
  
ORDENE
  
  
Article 1. Quantia i condicions de les subvencions
  
La Conselleria d'Economia, Hisenda i Administració Pública, per mitjà de l'Institut Valencià de Finances, podrà concedir els suports financers següents:
  
Subvenció de dos punts percentuals del tipus d'interés i del 0,5% de la comissió d'obertura, de les operacions de préstec que concerten les empreses amb l'Institut Valencià de Finances.
  
  
Aquestes subvencions s'aplicaran a les operacions formalitzades des del dia 1 de gener de 1997 al 31 d'octubre de 1997.
  
  
Article 2. Beneficiaris de les subvencions i característiques dels préstecs subvencionables
  
1. Podran ser beneficiaris de les subvencions les empreses que formalitzen operacions de crèdit amb l'Institut Valencià de Finances.
  
2. Les característiques de les empreses susceptibles d'obtenir finançament de l'Institut Valencià de Finances, la naturalesa dels sectors finançables, les condicions, la quantia, el termini, la mancança dels préstecs i els elements que s'han de considerar en els projectes, estaran subjectes a la mateixa normativa que regeix la concessió de préstecs per part de l'Institut Valencià de Finances.
  
  
Article 3.. Termini subvencionable dels préstecs
  
Amb caràcter general, seran subvencionables un mínim de tres anys i un màxim de cinc anys de la vida dels préstecs.
  
Excepcionalment, en el cas d'operacions que revestisquen un especial interés, segons criteri de l'IVF, podran subvencionar-se terminis més dilatats.
  
Article 4. Procediment de concessió de la subvenció
  
L'expedient de tramitació de la subvenció haurà de contenir els documents següents:
  
a) Sol·licitud de subvenció, subscrita pel promotor del projecte finançat, a la qual s'adjuntaran els documents següents:
  
- Còpia de la targeta d'identificació fiscal de l'empresa.
  
- Còpia de l'últim rebut de l'Impost d'Activitats Econòmiques.
  
  
- Certificacions acreditatives d'estar al corrent en el pagament de les obligacions fiscals i davant la Seguretat Social, que hauran de comprendre com a màxim un període de tres mesos anterior a la data de formalització de l'operació.
  
- Declaració sobre l'obtenció d'altres subvencions o ajudes per a la mateixa finalitat, procedents de qualssevol administracions o ens públics que, en cap cas, hauran de superar conjuntament el 30% del projecte d'inversió finançat.
  
- Compromís de destinar la totalitat de l'import del préstec a l'execució del projecte finançat i de facilitar-ne a l'Institut Valencià de Finances la comprovació pels mitjans que aquest estime oportuns.
  
- Document de formalització de l'operació (pòlissa / escriptura de préstec).
  
b) Memòria detallada del pla d'inversió o del projecte finançat, especificant, si escau, els terminis d'execució.
  
2. Les sol·licituds seran resoltes individualment pel conseller d'Economia, Hisenda i Administració Pública, a proposta de l'Institut Valencià de Finances. La resolució de concessió serà comunicada a les persones interessades.
  
  
Article 5. Càlcul de les subvencions
  
La quantia de la subvenció es determinarà aplicant el percentatge de subvenció d'interés, al capital viu del préstec segons el quadre d'amortització tipus elaborat per l'Institut Valencià de Finances, tenint en compte el termini i la mancança de les operacions.
  
  
Les quanties corresponents a cada període s'actualitzaran al moment origen de l'operació, a un tipus d'interés del 7%, en el cas general que se subvencionen els cinc primers anys. En el supòsit que se subvencionen períodes més dilatats, la taxa d'actualització que s'ha d'aplicar-hi serà calculada per l'IVF d'acord amb la Taxa Interna de Rendibilitat del Deute de l'Estat a un termini equiparable al període subvencionat.
  
A l'import resultant actualitzat, s'addicionarà el corresponent a la comissió d'obertura.
  
  
Article 6. Import global màxim de subvencions
  
La quantia màxima global de subvencions destinades a la finalitat regulada en aquesta ordre serà de 150.191.693 pessetes, que es pagaran a càrrec del programa 724.10 «Pla de Suport Empresarial», línia 7,02 «Incentius a la inversió productiva», del pressupost de la Generalitat Valenciana per a l'exercici 1997.
  
Aquesta quantia podrà ser ampliada al llarg d'aquest exercici com a conseqüència d'una redistribució o ampliació de la dotació global assignada a la línia 7,02 abans esmentada.
  
  
Article 7. Procediment de pagament i justificació de la inversió
  
1. Prèviament al pagament, i com a màxim el 30 de novembre de 1997, els beneficiaris de les subvencions, hauran d'acreditar documentalment, davant l'Institut Valencià de Finances i pels mitjans admesos en dret, l'efectiva execució de la inversió o del projecte finançat amb els préstecs subvencionats. A aquest efecte, s'hi hauran de presentar originals o fotocòpies autenticades com cal, de les factures o dels documents públics, en els casos exigits per la legislació vigent, acreditatives de l'execució del projecte, l'import total del qual exclòs l'IVA haurà de ser com a mínim l'import del préstec.
  
La data dels documents acreditatius de la inversió seran com a màxim de sis mesos anteriors a la concessió del préstec.
  
2. Les modificacions introduïdes durant l'execució del projecte en els elements integrants del pla d'inversió, que afecten l'import finançat per l'IVF, podran ser autoritzades pel director general de l'Institut Valencià de Finances.
  
3. En el supòsit que en la data 30 de novembre de 97 no es pogués justificar la inversió d'almenys la quantia del préstec subvencionat, les subvencions del tipus d'interés i de la comissió d'obertura es calcularien en proporció a l'import justificat.
  
  
4. L'import de les subvencions s'aplicarà a l'amortització anticipada del préstec formalitzat en la data de pagament d'aquestes.
  
  
  
Article 8. Incidències posteriors a la concessió de la subvenció.
  
1. En el supòsit que l'empresa efectue amortització anticipada, parcial o total, de l'operació de crèdit, haurà de tornar a l'Institut Valencià de Finances la part de la subvenció pagada i no meritada.
  
  
2. La no aplicació dels fons del préstec a la finalitat per a la qual fou atorgat, excepte en el supòsit recollit en el punt 2 de l'article anterior, serà causa de revocació de la subvenció i, en conseqüència, l'entitat prestatària haurà de tornar a l'Institut Valencià de Finances les quantitats pagades en concepte de subvenció més els interessos legals que corresponguen, sense perjudici d'altres responsabilitats que en dret pertoquen.
  
  
Article 9. Inspecció i control
  
L'Institut Valencià de Finances i la Intervenció General de la Generalitat Valenciana, podran realitzar les inspeccions, comprovacions i demanar la informació que considere oportuna per a vigilar l'adequada aplicació del que disposa aquesta ordre i d'acord amb la normativa vigent.
  
  
Article 10. Facultats
  
Es faculta el director general de l'Institut Valencià de Finances per a dictar les resolucions necessàries per a l'aplicació d'aquesta ordre i per a resoldre els dubtes concrets que en relació amb aquesta se susciten.
  
  
DISPOSICIONS FINALS
  
  
Primera
  
La concessió i la quantia de les ajudes regulades en aquesta ordre estarà condicionada, a més del compliment dels requisits que en cada cas s'indiquen, a l'existència de crèdit pressupostari, habilitat amb aquesta finalitat pels pressupostos de la Generalitat Valenciana.
  
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
  
València, 21 d'abril de 1997
  
  
El conseller d'Economia, Hisenda i Administració Pública,
  
JOSÉ LUIS OLIVAS Martínez